钦定古今图书集成/明伦汇编/官常典/第754卷 > 程良筹 程道寿
## 钦定古今图书集成/明伦汇编/官常典/第754卷 > 程良筹 程道寿

按《明外史忠义传》：“良筹，字持卿，孝感人，工部尚书注
子也。举天启五年进士。时注为太常少卿，不附魏忠
贤，御史王士英劾其为赵南星、李三才私党，忠贤遂
矫旨并良筹除名，永不录叙。未出仕而除名，前此未
有也。崇祯元年，起官行人，擢吏部稽勋主事，历文选
员外郎，掌选事。麻城李长庚为尚书，良筹以同乡附”
之，甚为所倚。正郎久缺不推补，同列多忌，朝论亦少
之。长庚用推举失当削籍，良筹亦下吏遣戍。久之，释
归。十六年，李自成陷德安，承天旁近州县悉空城逃，
孝感亦陷。良筹以白云山险峻，与同邑参政夏时亨
筑垒，聚众守。贼以地要害说使降，良筹毁其书。贼怒，
设长围攻之。相持四十馀日，解去。时汉阳、武昌亦为
张献忠所陷，四面皆贼，独白云孤处其间，贼颇患之。
已，武昌为官军所复，良筹号召远近诸寨，掎角进兵。
其冬，遂复孝感、云梦。十二月进薄德安，兵败，退保白
莲寨。寨中人素通贼为内应，良筹遂被执，说降不屈，
羁之密室。明年正月，左良玉遣将攻德安，贼惧，拥良
筹，令止外兵，不从。贼弃城去。逼良筹偕行，又不从，遂
被杀。赠太常少卿。程道寿者，良筹里人也，尝为来安
知县。贼陷孝感，置掌旅守之。道寿结里中壮士，击杀
掌旅。贼至，问谁杀者，道寿曰：“我也。”贼杖之系狱。令为
《书》招良筹，道寿骂曰：“我不能助白云灭汝，肯助汝邪？”
遂见杀。